Augment del turisme per Setmana Santa
11 d’abril 2023

![](/media/nfvpfyam/339084616_909387320333061_474404399314555598_n_c.jpg?width=850&height=637.5)

Fotografia de: Cofraria de la Puríssima Sang del Nostre Senyor Jesucrist de Sagunt

Estes vacances de Setmana Santa han produït un augment del turisme nacional i internacional aproximadament en un 40% a la ciutat de Sagunt. Concretament respecte a anys anteriors hi ha un 70% més de turisme internacional i un 36% més de turisme nacional, segons les dades proporcionades per la delegació de Turisme de l'Ajuntament de Sagunt. El mesurament s'ha fet en el període comprés entre l'1 i 10 d'abril de 2023.

La majoria de turistes que han visitat Sagunt són procedents d'altres comunitats autònomes espanyoles, amb un 85%. Mentre que un 15% han sigut ciutadans internacionals. Les principals procedències nacionals són de la Comunitat Valenciana, Madrid, Catalunya, seguides d'Aragó i País Basc respectivament. Les procedències internacionals són de França, Itàlia, Alemanya, E.E.U.U. i Holanda, en este ordre.

Durant este període d'estudi, les principals demandes d'informació han sigut sobre monuments, informació local, les pròpies festes de Setmana Santa, gastronomia i les visites guiades al barri antic. D'altra banda, el perfil del turista que ens ha visitat estos dies és principalment familiar, seguit de parelles, persones soles i grups d'amics.

A més, les xifres reflectixen la consolidació progressiva del Centre d'Interpretació i Punt d'Informació situat a la Casa dels Berenguer com a mostra prioritària i punt de partida per a conéixer la ciutat.

La regidora delegada de Turisme, Natalia Antonino, sobre estes dades ha comentat que: **«reflectixen l'interés creixent que desperta la nostra ciutat a molts nivells ja que som una destinació turística de qualitat, amb moltíssima varietat de propostes i que garantix a les persones que ens visiten una experiència inigualable. Cal reconéixer la gran faena que està realitzant tot el sector turístic des dels àmbits públic i privat, amb una bona coordinació i això és el resultat en bona part de la nostra integració des de fa molts anys en el Sistema Integral de Qualitat Turística Espanyola en Destins, també conegut com SICTED».**

Finalment, cal tindre en compte que falta el segon cap de setmana de Pasqua, encara que en este cas s'espera que siga turisme de proximitat, ja que en moltes comunitats autònomes no hi ha festa.

*   [](http://www.facebook.com/sharer.php?u=https://aytosagunto.es/va/actualitat/augment-del-turisme-per-setmana-santa/ "Facebook")
*   [](http://twitter.com/share?url=https://aytosagunto.es/va/actualitat/augment-del-turisme-per-setmana-santa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/augment-del-turisme-per-setmana-santa/ "Linked In")
*   [](mailto:?body=https://aytosagunto.es/va/actualitat/augment-del-turisme-per-setmana-santa/)